**СТРУКТУРА НА СЪДИЛИЩАТА В БЪЛГАРИЯ**

Съдилищата в България са:

§ районни

§ окръжни

§ административни

§ апелативни

§ военни

§ Върховен касационен съд и

§ Върховен административен съд

При първоначално образуване делото се гледа от **първоинстанционен съд**.

Ако са обжалва решението по първоинстанционното дело, се образува **второинстанционно**дело.

При обжалване то се гледа на **касационна или трета инстанция**.

**РАЙОННИ СЪДИЛИЩА**

**Районният съд е основен първоинстанционен съд**.

В България има 113 районни съдилища.

**Подсъдност**

На районния съд са подсъдни всички дела, освен тези, които със закон са подсъдни на друг съд.

Районният съд разглежда граждански, наказателни, и административно-наказателни дела. В тях се включват семейни и трудови дела, дела за издръжка, искове по търговски и граждански дела с цена на иска под 10 000 лв. и делби на недвижимо имущество.

 ищецът трябва да предяви своя иск в районния съд, в района на който е **постоянният адрес** или седалището на ответника

Това правило има изключения:

§    Искове срещу малолетни или поставени под пълно запрещение се предявяват пред съда по постоянния адрес на техния законен представител.

§ Искове за издръжка могат да се предявяват и по постоянния адрес на ищеца.

§    Искове за непозволено увреждане могат да се предявяват по и по местоизвършването на деянието.

§  Исковете, свързани с права върху недвижим имот, се предявяват в съдебния район по местонахождението на имота.

§    Искове срещу ответници от различни съдебни райони може да се предяви в един от тях по избор на ищеца.

§    Ако притежаваният имот се намира в различни съдебни райони, искът може да се предяви в един от тях по избор на ищеца.

§    Искове за наследство , за унищожаване или намаление на завещания, за делба на наследство и за унищожаване на доброволна делба се предявяват пред съда по мястото на откриване на наследството.

§ Искове за парични вземания на договорно основание може да се предяви и пред съда по настоящ адрес на ответника.

§ Работник може да предяви иск срещу работодателя си и по мястото, където той обичайно полага труд.

**ОКРЪЖНИ СЪДИЛИЩА**

**Окръжните съдилища са разположени в областните центрове**.

В България техният брой е 28.

**Подсъдност**

Окръжният съд разглежда като **първа инстанция**:

§    Искове за установяване на бащинство

§    Искове по несъстоятелност

§    Прекратяване на осиновяване

§    Искове по граждански и търговски дела с цена на иска над 10 000 лв.

§    Искове за промяна на обстоятелствата, вписани в регистъра на окръжния съд

§    Тежки престъпления, включително убийства, придобиване и държане на наркотични вещества, изнасилвания, престъпления против републиката.

В съдебния район на всеки окръжен съд има един или няколко районни съдилища, чийто решения  се обжалват пред окръжния съд като **втора инстанция**

Окръжният съд гледа като касационна (трета) инстанция дела, решени от районен съд по жалби срещу наказателни постановления и по жалби срещу решения на общинските служби по земеделието и горите.

ЗАБЕЛЕЖКА:  Окръжният съд може да изземе и да реши дело, което е подсъдно на районен съд от неговия съдебен район.

**АДмИНИСТрАТИВНИ СЪДИЛИЩА**

Административните съдилища са нови съдилища в структурата на съдебната система в България. Те са 28 и започват да функционират от 1 март 2007 г.

**Подсъдност**

На административния съд са подсъдни всички административни дела, освен тези, които в закон са посочени като подсъдни на Върховния административен съд.

**ВОЕННИ СЪДИЛИЩА**

Военните съдилища разглеждат като първа инстанция наказателни дела за престъпления, извършени от военнослужещи или служители на МВР. За тези дела второинстанционен съд е Софийски военно-апелативен съд.

**АПЕЛАТИВНИ СЪДИЛИЩА**

Апелативните съдилища гледат дела, образувани по жалби срещу решенията на окръжните съдилища като първа инстанция.  В страната има 5 апелативни съдилища.  Те се намират в Бургас, Пловдив, София, Варна и Велико Търново.

**В Република България има две върховни съдилища:**

**ВЪРХОВЕН КАСАЦИОНЕН СЪД**

Върховният касационен съд осъществява върховен съдебен надзор за точно и еднакво прилагане на законите от всички съдилища.  Той е и последна инстанция по всички граждански и наказателни дела.

**ВЪРХОВЕН АДМИНИСТРАТИВЕН СЪД**

Върховният административен съд осъществява същата функция като Върховния касационен съд, но по отношение на прилагане на законите в административното правораздаване.

Върховният административен съд се произнася и по спорове за законосъобразността на подзаконови нормативни актове. по оспорвания на актовете на Министерския съвет и на министрите, актовете на органите на Българската народна банка, решенията на Висшия съдебен съвет, касационни жалби и протести срещу първоинстанционните съдебни решения на административните съдилища и други.